Къэбэрдей-Балъкъэрыр Урысей Федерацэм и Президентыр хэхыным хуэхьэзырщ
КъБР-р сыт и лъэныкъуэкIи хуэхьэзырщ Урысей Федерацэм и Президентым и хэхыныгъэм. Республикэм хэхыпIэ участкэу 354-рэ къыщызэрагъэпэщащ. ХэхакIуэ комиссэхэм цIыху мини 3-м щIигъу хэтщ.
ЦIыхухэр хэхыныгъэр щекIуэкI махуэм здэщыIэну щIыпIэхэм Iэ зэрыщаIэт щIыкIэм теухуа хабзэщIэм ипкъ иткIэ республикэм и щIыналъэ, участкэ хэхакIуэ комиссэхэм хэхакIуэхэм я лъэIухэр къеIыхыныр зэфIагъэкIащ.
Хэхыныгъэр егъэкIуэкIыным пыщIахэм апхуэдэу гъэзэщIакIуэ властым и щIыналъэ органхэм я унафэщIхэм ящIыгъуу зэфIагъэкIащ республикэм лэжьыгъэ IуэхукIэ къэкIуахэмрэ зызыгъэпсэху туристхэмрэ Iэ егъэIэтынымкIэ лэжьыпхъэ псори. Урысей Федерацэм и Президентыр хэхыным теухуауэ Iэ щаIэтыну пэш псоми интернетым пыщIа видеокамерэхэр щагъэуващ.
КъБР-м и ХэхакIуэ комиссэм и тхьэмадэ Джэш Вячеслав зэрыжиIамкIэ, къэралым хэхыныгъэмкIэ и законодательствэмрэ ХэхакIуэ комиссэ нэхъыщхьэм къигъэувхэмрэ тету хэхыныгъэр екIуэкIын папщIэ Къэбэрдей-Балъкъэрым зыхуей псори къыщызэрагъэпэщащ.
КъБР-м и ХэхакIуэ комиссэ.
